โฆษกสำนักงานตำรวจแห่งชาติ ยืนยัน ยังไม่ห้ามเดินทาง แต่ตั้งด่านตรวจคัดกรองโควิด-19 ทั่วประเทศ เตรียมเพิ่มเส้นทางเข้า-ออก กทม.อีก 5 จุด
โฆษกสำนักงานตำรวจแห่งชาติ ยืนยัน ยังไม่ห้ามเดินทาง แต่ตั้งด่านตรวจคัดกรองโควิด-19 ทั่วประเทศ เตรียมเพิ่มเส้นทางเข้า-ออก กทม.อีก 5 จุด พลตำรวจโท ปิยะ อุทาโย โฆษกประจำสำนักงานตำรวจแห่งชาติ แถลงข่าวถึงมาตรการการตั้งจุดตรวจ หรือด่านตรวจ คัดกรองโรคโควิด-19 ด้วยความร่วมมือของตำรวจ ฝ่ายปกครองและสาธารณสุข ทั่วประเทศ 357 จุด ซึ่งวันพรุ่งนี้จะมีการปรับเพิ่มจุดตรวจอีกหลายพื้นที่ โดยเส้นทางเข้า-ออก จากเดิม 7 จุด จะเพิ่มจุดตรวจอีก 5 จุด ประกอบด้วย ถนนเพชรเกษม ถนนบางนา-ตราด ด่านบูรพาวิถี ถนนวิภาวดีรังสิตบริเวณอนุสรณ์สถาน และดอนเมืองโทลเวย์สำหรับแนวทางปฏิบัติเมื่อผ่านจุดตรวจขั้นแรกเจ้าหน้าที่จะเรียกตรวจยานพาหนะ ตรวจสอบข้อมูลสอบถามเหตุจำเป็นในการเดินทาง บันทึกข้อมูลลงแอปพลิเคชันติดตามตัว ตรวจวัดไข้ หากพบความเสี่ยงจะนำตัวเข้าสู่กระบวนการตรวจคัดกรองเข้มต่อไป ดังนั้นขอให้ประชาชนทุกคนพกบัตรประจำตัวประชาชน สวมหน้ากากอนามัย เว้นระยะห่าง และไม่รวมตัวเกินกว่าที่กฏหมายกำหนด พร้อมขอความร่วมมือผู้ที่ไม่มีความจำเป็นให้งดการเดินทางระยะนี้ รวมถึงผู้สูงอายุ ผู้มีโรคประจำตัว และเด็กอายุต่ำกว่า 5 ปี เพื่อความปลอดภัย แต่ทั้งนี้ย้ำว่า ขณะนี้ยังไม่ใช่การห้ามเดินทางแบบเด็ดขาด 100%โฆษกประจำสำนักงานตำรวจแห่งชาติ ปฏิเสธด้วยว่า ตำรวจไม่มีการเรียกค่าปรับ 200 บาท หากไม่สวมหน้ากากอนามัย ตามที่มีกระแสข่าวในโซเชียล โดยยืนยันเป็นข่าวปลอม พร้อมกันนี้ตำรวจยังคงดำเนินการจับกุมผู้ฝ่าฝืน พ.ร.บ.ควบคุมสินค้า เช่น จำหน่ายหน้ากากอนามัยเกินราคา กักตุนสินค้า ปล่อยข่าวปลอม หรือการจงใจป้ายสารคัดหลั่งตามที่สาธารณะ ซึ่งหากพบจะดำเนินการตามกฏหมายอย่างเข้มงวด